ddrg/super_eurlex huggingface dataset:
Virallinen lehti nro C 348 , 03/12/1999 s. 0135



KIRJALLINEN KYSYMYS E-0821/99 esittäjä(t): Antonio Tajani (PPE) komissiolle (6. huhtikuuta 1999) Aihe: ENELin voimalinja Valnerinassa Italian valtiollinen sähkölaitos (ENEL) on päättänyt rakentaa voimalinjan, joka ylittää osan Ternin ja Spoleton kuntien alueesta, ja aikoo pystyttää sähköpylväitä asuinalueille ja maisemallisesti erityisen tärkeille alueille. Ternin kunta on ilmoittanut vastustavansa tätä hanketta, ja samaan aikaan muualla Italiassa (Toscana ja Lazio) voimalinjat ovat häviämässä maahan kätkettyjen kaapeleiden ansiosta (Anienen kansallispuisto). Katsooko komissio, että ENELin päätös on ristiriidassa sähkömagneettista saastumista sekä ympäristön ja kansalaisten terveyden suojelua koskevien säännösten kanssa? Mitä se aikoo tehdä asian hyväksi? Komission jäsenen Pádraig Flynninkomission puolesta antama vastaus (7. toukokuuta 1999) Komissio ei kommentoi Italian kansallisen sähkölaitoksen (ENELin) tekemän päätöksen laillisuutta, koska yhteisöllä ei ole alaa koskevia säännöksiä. Komissio on esittänyt ehdotuksen väestön altistumista sähkömagneettisille kentille koskevaksi neuvoston suositukseksi(1). Neuvosto käsittelee ehdotusta parhaillaan. (1) KOM(98) 268 lopullinen.
Virallinen lehti nro C 341 , 29/11/1999 s. 0085



KIRJALLINEN KYSYMYS E-0299/99 esittäjä(t): Daniel Varela Suanzes-Carpegna (PPE) komissiolle (17. helmikuuta 1999) Aihe: Kalastustoiminnan sääntely lounaisella Atlantilla Komissio on vastannut kirjalliseen kysymykseeni E-3471/98, mutta koska en ole tyytyväinen sen antamaan vastaukseen, toistan aikaisemmat kysymykseni: 1. Mikä on neuvottelujen nykytila? 2. Mitkä syyt ovat estäneet kyseisten neuvottelujen merkittävän edistymisen? 3. Milloin komissio uskoo neuvottelujakson päättyvän ja milloin SAFO:n perustaminen voidaan aloittaa? Komission jäsenen Emma Boninonkomission puolesta antama vastaus (26. maaliskuuta 1999) On vielä liian aikaista ennakoida Lounais-Atlantin vesiä koskevan monenvälisen sopimuksen tekemiseen liittyvien neuvottelujen päättymistä. Komission ja Argentiinan tämänhetkiset kahdenväliset kontaktit edeltävät monenvälisiä neuvotteluja, joihin osallistuvat kaikki osapuolet, joita asia koskee. Arvoisan parlamentin jäsenen kirjalliseen kysymykseen E-3471/98(1) annettuun vastaukseen voidaan juuri nyt esittää ainoastaan yksi täsmennys: komissio on toimittanut elokuussa 1998 Argentiinan viranomaisille epävirallisen asiakirjan komission kannasta. Komissio odottaa Argentiinan viranomaisten virallista vastausta tähän asiakirjaan. Komission ja Argentiinan viranomaisten epävirallisessa tapaamisessa 2. maaliskuuta 1999 nämä tekivät tiettäväksi, että heidän tarkoituksensa on antaa vastaus ennen kesää 1999. (1) EYVL C 207, 21.7.1999, s. 74.
KIRJALLINEN KYSYMYS E-0790/99

esittäjä(t): Graham Mather (PPE) komissiolle

(6. huhtikuuta 1999)

Aihe: The Intervention Board Executive Agency (Iso-Britannia) ja YMP-varat

IBEA (The Intervention Board Executive Agency) on vastuussa Ison-Britannian parlamentille yhteisen maatalouspolitiikan markkinasäännösten ja maatalouden tukitoimien täytäntöönpano- ja hallintokustannuksista Iso-Britanniassa.

Komissio ilmoitti vastauksessaan varainhoitovuotta 1996-1997 koskevaan kysymykseeni E-3331/98(1), että se ei ole täysin tyytyväinen YMP-varojen hallinnointiin Iso-Britanniassa.

1. Onko komissio tyytyväinen IBEA:n varojen hallinnointiin varainhoitovuonna 1997-1998?

2. Pitikö komissio tarpeellisena hylätä IBEA:n suorittamien maksujen palautus tämän ajanjakson osalta tilien tarkastamista ja hyväksymistä koskevien menettelyjen yhteydessä? Kuinka suuria maksut olivat?

3. Aikooko komissio julkaista yhteenvedon tilien tarkastamista ja hyväksymistä koskevista menettelyistä Iso-Britannian varainhoitovuoden 1997-1998 ja tulevien varainhoitovuosien osalta?

Komission jäsenen Franz Fischlerinkomission puolesta antama vastaus

(27. huhtikuuta 1999)

Tilien tarkastamis- ja hyväksymismenettelyn uudistamisen yhteydessä kyseinen menettely päätettiin jakaa kahteen osaan varainhoitovuodesta 1996 alkaen: tilien tarkastamista ja hyväksymistä koskevassa ensimmäisessä vaiheessa todetaan tilinpäätöksissä annetut tiedot oikeiksi, täydellisiksi ja tarkoiksi (yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) 729/70(2) 5 artiklan 2 kohdan b alakohdan mukaisesti - tilien tarkastaminen ja hyväksyminen) ja toisessa vaiheessa suljetaan yhteisön rahoituksen ulkopuolelle kaikki menot, joita ei ole toteutettu yhteisön säännöstön mukaisesti (neuvoston asetuksen (ETY) 729/70 5 artiklan 2 kohdan c alakohta - sääntöjenmukaisuustarkastus).

1. Komissio on tilien tarkastamis- ja hyväksymismenettelyn perusteella yleisesti ottaen tyytyväinen varainhoitovuoden varainhoitoon. Merkittäviä parannuksia on saatu aikaan verrattuna edelliseen vuoteen, ja Yhdistyneen kuningaskunnan kansallinen tilintarkastusvirasto antoi hyväksyvän lausunnon maksajaviraston tileistä.

2. Varainhoitovuoden 1997-1998 tilien tarkastamis- ja hyväksymismenettelyä koskevaa päätöstä ei ole vielä tehty. Komission olisi tehtävä kyseinen päätös 30 päivään huhtikuuta 1999 mennessä, ja päätös julkaistaan. Varainhoitovuotta 1997-1998 koskeva sääntöjenmukaisuustarkastus on pantu alulle, mutta päätöksen saamiseen kuluu vielä aikaa. Päätökset julkaistaan heti, kun ne on tehty.

3. Kustakin tilien tarkastamis- ja hyväksymismenettelystä laaditaan kertomus. Kertomukset toimitetaan järjestelmällisesti parlamentin talousarvion valvontavaliokunnalle. Kertomus varainhoitovuoden 1997-1998 tilinpäätöksestä laaditaan tilien tarkastamisen ja hyväksymisen yhteydessä. Sitä odotellessa arvoisalle parlamentin jäsenelle ja parlamentin sihteeristölle toimitetaan erikseen jäljennös varainhoitovuoden 1996-1997 tilien tarkastamisesta ja hyväksymisestä laaditusta kertomuksesta (5 artiklan 2 kohdan b alakohta).

(1) EYVL C 207, 21.7.1999, s. 53.

(2) EYVL L 94, 28.4.1970.
Virallinen lehti nro C 297 , 15/10/1999 s. 0133



KIRJALLINEN KYSYMYS E-0007/99 esittäjä(t): Jaime Valdivielso de Cué (PPE) komissiolle (19. tammikuuta 1999) Aihe: Kalastus Biskajan lahden kalavaroja käsittelevä espanjalais-ranskalainen seminaari päättyi perjantaina 27. marraskuuta 1998. Seminaarin järjestivät IEO (Espanjan valtamerentutkimusinstituutti) ja FREMER (ranskalainen meren hyväksikäyttöä tutkiva instituutti) ja siihen osallistui muun muassa Baskimaan kalastusalan tiede- ja teknologiainstituutti. Seminaarin johtopäätöksissä hälytetään vaarasta, jossa suurin osa alueen kalalajeista on, ja vaaditaan tämän alueen kalavarojen hoitosuunnitelman pikaista laatimista. Voisiko komissio kertoa, mihin toimiin se aikoo ryhtyä taatakseen tämän Baskimaalle sosiaalis-taloudellisesti erittäin tärkeän alueen selviämisen tästä tilanteesta? Komission jäsenen Emma Boninonkomission puolesta antama vastaus (11. helmikuuta 1999) Espanjalais-ranskalaisessa seminaarissa kuvailtu Biskajan lahden kalavaratilanne ei oleellisesti poikkea lähialueiden eikä yleensäkään yhteisön vesien kalavaratilanteesta. Itse asiassa joidenkin tärkeiden kalalajien, kuten kummeliturskan, lasikampelan, merikrotin ja makrillin, kannat ovat paljon Biskajan lahtea laajemmat ja niitä voidaan kalastaa. Tilanteen parantamiseksi säädetyt toimenpiteet eivät siis koske yksinomaan Biskajan lahtea. Toimenpiteisiin sisältyvät esimerkiksi tavanomaiset pyyntirajoitukset (suurimmat sallitut saaliit, TAC:t) (tiettyjen kalakantojen ja kalakantaryhmien osalta vuodeksi 1999 vahvistettavista suurimmista sallituista saaliista ja niiden pyyntiä koskevista tietyistä edellytyksistä 18. joulukuuta 1998 annettu neuvoston asetus (EY) 48/99(1)) ja pyydysten teknisiä kuvauksia koskevien, hiljattain hyväksyttyjen toimenpiteiden tiukka täytäntöönpano (kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annettu asetus (EY) 850/98(2)). Lisäksi on muita toimenpiteitä, joilla ehtyneitä kalakantoja pyritään elvyttämään. Niihin kuuluvat esimerkiksi pyyntiponnistusten rajoitukset (tiettyjä yhteisön kalastusalueita ja kalakantoja koskevasta pyyntiponnistusten hallintojärjestelmästä 15. kesäkuuta 1995 annettu asetus (EY) 2027/95(3)) ja kapasiteettirajoitukset, jotka määritellään monivuotisissa ohjausohjelmissa (MOO) kaudeksi 1997-2001 (komission päätökset (EY) 119/98-131/98(4)). Parhaillaan suunnitellaan markkinoihin ja sosiaalis-taloudellisiin näkökohtiin liittyvää lainsäädäntöä, jolla pyritään varmistamaan kalatalousalan kestävä kehitys. (1) EYVL L 13, 18.1.1999. (2) EYVL L 125, 27.4.1998. (3) EYVL L 199, 24.8.1995. (4) EYVL L 39, 12.2.1998.
KIRJALLINEN KYSYMYS E-0420/99

esittäjä(t): Daniel Varela Suanzes-Carpegna (PPE) komissiolle

(1. maaliskuuta 1999)

Aihe: Vuoden 2000 Euroopan kulttuurikaupunkien valmistelutoimien rahoitus

Vertauskuvallista vuotta 2000 ajatellen Euroopan unioni on päättänyt ensimmäistä kertaa, että kyseisenä vuonna kulttuurikaupunkihanke toteutetaan yhdeksässä eurooppalaisessa kaupungissa (Avignon, Krakova, Reykjavik, Santiago de Compostela, Helsinki, Bergen, Bologna, Bryssel ja Praha). Näin viisi kaupunkia unionin jäsenvaltioista ja neljä kaupunkia muista eurooppalaisista valtioista (kolme pohjoista kaupunkia, kolme keskieurooppalaista kaupunkia ja kolme Etelä-Euroopan kaupunkia) osallistuvat yhteiseen kulttuurihankkeeseen tavalla, jota ei ole aiemmin Euroopassa toteutettu. On selvää, että näin merkittävän ja kunnianhimoisen hankkeen onnistuminen vaatii erityistä tukea ja riittävää rahoitusta. Onnistuminen voi, ja sen täytyykin, merkitä yhteisen eurooppalaisen kulttuurihankkeen näkymistä kaikkialla Euroopassa ja suhteiden vahvistumista.

Vastauksessaan aikaisemmin tekemääni kysymykseen E-2872/98(1) komissio vahvisti, että "Komissio myönsi vuoden 2000 Euroopan kulttuurikaupunkien yhteisiin valmisteluihin konkreettisten hanke-ehdotusten perusteella vuonna 1997 200 000 ecua ja vuonna 1998 250 000 ecua. Vuoden 1999 osalta komissio ei voi sitoutua rahoitukseen ennen kuin yhteisön talousarvio vuodeksi 1999 on virallisesti hyväksytty".

Kun vuoden 1999 talousarvio on muodollisesti jo hyväksytty, voiko komissio ilmoittaa, kuinka suuren määrärahan se aikoo myöntää vuonna 1999 tärkeisiin ja runsaasti varoja tarvitseviin valmisteluihin, jota näin kunnianhimoinen koko Eurooppaa koskeva hanke vaatii erityisesti tänä viimeisenä vuotta 2000 edeltävänä vuotena?

Komission jäsenen Marcelino Orejankomission puolesta antama vastaus

(16. huhtikuuta 1999)

Komissio myönsi poikkeuksellisesti Kaleidoskooppi-ohjelman yhteydessä tukea vuoden 2000 yhdeksän Euroopan kulttuurikaupungin yhteisille valmisteluille.

Tämä tuki myönnettiin näiden kaupunkien esittämien konkreettisten hankkeiden perusteella, ja sen määrä oli 200 000 euroa vuonna 1997 ja 250 000 euroa vuonna 1998.

Kaleidoskooppi-ohjelmaa jatkettiin vuodella ja siihen sisällytettiin vuosi 1999, jonka talousarvio on sama kuin vuonna 1998.

Lisäksi vuonna 1999 tuetaan puiteohjelmaan liittyviä kokeellisia toimia budjettikohdasta B3-2005 ja talousarvion toteuttamisesta ja oikeusperusteista 13. lokakuuta 1998 tehdyn toimielinten välisen sopimuksen(2) mukaisesti.

Komissio aikoo tukea vielä kerran, kolmantena peräkkäisenä vuotena, yhdeksän kaupungin yhdessä toteuttamia valmisteluja. Komissio yrittää antaa mahdollisuuksien mukaan enemmän tukea kuin vuonna 1998, mutta sen on otettava huomioon kulttuurille myönnetyn talousarvion rajat sekä muut käynnissä olevat kulttuurihankkeet.

Vuonna 2000, joka on näiden yhdeksän kaupungin esittämän ohjelman toteuttamisvuosi, komissio toivoo voivansa tukea toimintaa Kulttuuri 2000 -ohjelman kautta. Ohjelman pitäisi olla käynnissä siihen mennessä, kunhan toimielimet ovat tehneet siihen liittyvät päätökset.

(1) EYVL C 118, 29.4.1999, s. 156.

(2) EYVL C 344, 12.11.1998.
Virallinen lehti nro C 325 , 12/11/1999 s. 0072



KIRJALLINEN KYSYMYS E-0120/99 esittäjä(t): Anna Karamanou (PSE) komissiolle (2. helmikuuta 1999) Aihe: Tuomittavien keskiaikaisten kuulustelumenetelmien käyttäminen Israelissa - kidutuksen "laillistaminen" Amnesty Internationalin äskettäisessä tiedotteessa Israelia syytetään ehdottoman tuomittavien keskiaikaisten kidutusmenetelmien käytöstä. Maan korkein oikeus tutkii Israelin tiedustelupalvelun Shin Betin käyttämiä epäinhimillisiä keskiaikaisia kuulustelumenetelmiä, joita ovat esimerkiksi pidätettyjen mukilointi, nukkumisen estäminen useiden päivien ajan, pidätettyjen pitäminen tuntien ajan kivuliaissa asennoissa, jatkuva pakottaminen kuuntelemaan korvia vihlovia ääniä, sulkeminen komeron kokoisiin huoneisiin ja altistaminen vuorotellen erittäin kuumille ja kylmille lämpötiloille. Mitä EU:n komissio aikoo tehdä ihmisoikeuksien suojelemiseksi ja kidutuksen "laillistamisen" estämiseksi Israelissa? Komission jäsenen Manuel Maríninkomission puolesta antama vastaus (11. maaliskuuta 1999) Komissio on tietoinen siitä, että Israelin korkein oikeus on hyväksynyt Israelin turvallisuupalvelun käyttävän niin kutsuttua "kohtuullista fyysistä painostusta" pidätettyjen kuulusteluissa. Tällaiseen menettelyyn sovellettavat ohjeet ja ehdot on pääosin annettu Landaun komission ainakin osittain salaisessa tutkintaraportissa, jossa selvitetään kahden palestiinalaissotilaan kuolemaa. Turvallisuuspalvelu oli pidättänyt sotilaat elävinä sen jälkeen, kun nämä olivat kaapanneet israelilaisen bussin. Euroopan unioni on ilmaissut toistuvasti sekä asianmukaisilla kansainvälisillä foorumeilla julkisesti että diplomaattikanavien kautta Israelin hallitukselle, että se tuomitsee tämänkaltaiset ihmisoikeuksiin liittyvät arveluttavat säännöt.
Virallinen lehti nro C 348 , 03/12/1999 s. 0114



KIRJALLINEN KYSYMYS E-0685/99 esittäjä(t): Daniel Varela Suanzes-Carpegna (PPE) komissiolle (26. maaliskuuta 1999) Aihe: Tonnikalafileiden kiintiöt vuodeksi 1999 AKT-maille ja yleiseen tullietuusjärjestelmään liittyvän Andien sopimuksen piiriin kuuluville maille myönnetyn tullietuuskohtelun kaltaisen kohtelun myöntäminen uusille maille ei ole järkevää, jos sillä avataan markkinat Kaakkois-Aasian maille. Tällaisen etuuskohtelun myöntäminen maille, joita se ei tällä hetkellä koske, merkitsisi vaivoin saavutetun tasapainon rikkomista. Eikö komissio katso, että suunniteltu tonnikalafileitä koskevan uuden kiintiön perustaminen vuodeksi 1999 saattaa herättää poliittista vastusta, jolla on arvaamattomat seuraukset? Komission jäsenen Emma Boninonkomission puolesta antama vastaus (3. toukokuuta 1999) Ei, komissio on huomannut, että etujärjestelmistä hyötyvistä maista (Afrikan, Karibian ja Tyynen valtameren alueen maat (AKT) tai maat, jotka kuuluvat yleiseen tullietuusjärjestelmään (GSP) - huumeet) peräisin olevat tuontitavarat eivät pysty yksin turvaamaan yhteisön säilyketeollisuuden tarpeita.
Virallinen lehti nro C 370 , 21/12/1999 s. 0045



KIRJALLINEN KYSYMYS E-0478/99 esittäjä(t): Susan Waddington (PSE) komissiolle (5. maaliskuuta 1999) Aihe: Paloturvallisuusasetukset - Espanjan hotellit Onko olemassa eurooppalaisia standardeja, joilla pyritään yhtenäistämään hotellien paloturvanormit koko unionissa? Jos on, mitä ne ovat ja miten niitä toteutetaan? Komission jäsenen Martin Bangemanninkomission puolesta antama vastaus (30. huhtikuuta 1999) Komissio haluaa muistuttaa mieliin vastaukset, jotka se on antanut hotellien paloturvallisuudesta. Komissio pyytää tutustumaan Graham R. Watsonin Euroopan parlamentin tammikuussa 1999 pidetyn ensimmäisen istuntojakson(1) kyselytunnilla esittämään suulliseen kysymykseen H-1179/98 ja Anita Jean Pollackin kirjallisiin kysymyksiin E-1423/97(2), E-2500/97(3) ja E-3744/97(4) annettuihin vastauksiin. Toisaalta komissio muistuttaa mieliin myös, että vaikka tällä hetkellä ei ole olemassa erityisiä eurooppalaisia standardeja, joilla pyritään yhdenmukaistamaan hotellien turvatoimet tulipalon varalta, yhteisön eri politiikkojen puitteissa on toteutettu useita jäsenvaltioiden toimia täydentäviä ja avustavia toimia. Toiminnan yksityiskohdista parlamentin jäsen saa tietoa tutustumalla vastaukseen, jonka komissio on antanut Lyndon Harrisonin kirjalliseen kysymykseen P-854/98(5). (1) Parlamentin keskustelut (I istunto, tammikuu 1999). (2) EYVL C 45, 10.2.1998. (3) EYVL C 11, 16.4.1998. (4) EYVL C 17, 8.6.1998. (5) EYVL C 13, 20.1.1999.
Virallinen lehti nro C 325 , 12/11/1999 s. 0116



KIRJALLINEN KYSYMYS E-0466/99 esittäjä(t): Georg Jarzembowski (PPE) komissiolle (5. maaliskuuta 1999) Aihe: Agios Dimitriosiin Pilion alueelle Kreikkaan suunnitellun täydennyskoulutuskeskuksen rakentamisen keskeyttäminen Agios Dimitriosissa (Pilion alueella, Magnisian läänissä) Kreikassa aloitettiin vuonna 1994 rakentamaan paikallisia hallintoviranomaisia varten täydennyskoulutuskeskusta, EKTA-rakennusta. Rakennuspaikalla olevien kylttien mukaan noin 40 miljoonan Saksan markan (600 000 000 Kreikan drakman) hintaisen hankkeen rahoitus on peräisin yhteisön budjetista. Rakennuksen perustuksien valmistuttua rakentaminen kuitenkin keskeytettiin vuonna 1995. Viime vuosien aikana rakennuspaikka on päässyt rapistumaan ja rakennusmateriaaleja on viety paikalta luvattomasti. Voiko komissio vastata seuraaviin kysymyksiin: 1. Miksi Agios Dimitriosiin Pilion alueelle suunnitellun täydennyskoulutuskeskuksen rakentaminen keskeytettiin? Pitääkö komissio mahdollisena sitä, että rakennustöitä vielä jatketaan? 2. Kuinka suuri määrä arvioidusta 600 000 000 Kreikan drakmasta on maksettu? Mistä budjettikohdasta nämä varat ovat peräisin? 3. Minkä tahon valvonnan alaisuudessa hankkeen työnjohdosta vastaava yritys Ergodynamiki oy on? 4. Aikooko komissio nostaa takautumiskanteen vastuussa olevia vastaan? Komission jäsenen Padraig Flynninkomission puolesta antama vastaus (20. huhtikuuta 1999) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
Virallinen lehti nro C 348 , 03/12/1999 s. 0028



KIRJALLINEN KYSYMYS E-0165/99 esittäjä(t): Ludivina García Arias (PSE) komissiolle (11. helmikuuta 1999) Aihe: Direktiivin 96/92/EY tulkinta Pitääkö paikkansa, että komissio on laatinut direktiivin 96/92/EY(1) antamisen jälkeen asiakirjoja, joiden nojalla voidaan tulkita, että tietyillä kilpailua koskevilla siirtymäjärjestelyillä on tarkoitus mahdollistaa sellaisten kustannusten kattaminen, jotka johtuvat ennen direktiivin voimaantuloa tehdyistä sitoumuksista tai annetuista toimintatakeista ja joiden kattamisen yhteisön säädöksen soveltaminen tekee mahdottomaksi? Voisiko komissio toimittaa tällaiset asiakirjat kysyjälle? (1) EYVL L 27, 30.1.1997, s. 20.
Virallinen lehti nro C 348 , 03/12/1999 s. 0118



KIRJALLINEN KYSYMYS E-0702/99 esittäjä(t): José García-Margallo y Marfil (PPE) komissiolle (26. maaliskuuta 1999) Aihe: Rakennerahastot Alueet, joiden tulotaso asukasta kohti jää alle 75 prosenttia yhteisön keskiarvosta, luokitellaan tavoite 1 -alueiksi ja ne saavat merkittävää Euroopan yhteisön tukea. Laskettaessa ylittyykö tämä raja vai ei, ehdotuksessa neuvoston asetukseksi KOM(98) 131 lop.(1), jossa vahvistetaan rakennerahastoja koskevat yleiset määräykset, esitetään, että on käytettävä niiden kolmen viimeisimmän vuoden lukuja, joista on tiedot EUROSTAT:issa. Euroopan yhteisöjen tilastotoimiston (EUROSTAT) pääjohtaja ilmoitti julkisesti Euroopan parlamentin rahapoliittisen alivaliokunnan istunnossa 17. helmikuuta 1999 "että varainhoitovuosia 1994, 1995 ja 1996 koskeviin tilastotietoihin oli jo sisällytetty harmaan talouden osuus tutkituilla alueilla", vaikka hän ei kertonutkaan mitä perusteita oli käytetty harmaan talouden arvioimiseksi. Kuinka suuri osa Baleaarien alueen tuloista kuuluu "harmaaseen talouteen" ja kuinka suuri "viralliseen talouteen" näinä vuosina? (1) EYVL C 176, 9.6.1998, s. 1.
Virallinen lehti nro C 325 , 12/11/1999 s. 0099



KIRJALLINEN KYSYMYS E-0266/99 esittäjä(t): Joan Colom i Naval (PSE) komissiolle (17. helmikuuta 1999) Aihe: Yhteisön sosiaalituki Kataloniassa Voiko komissio antaa selvityksen Generalitat de Catalunyan (Espanja) yhteiskunnallisen hyvinvoinnin ministeriön saamasta tuesta vuosina 1995, 1996, 1997 ja 1998? Komission jäsenen Padraig Flynninkomission puolesta antama vastaus (30. maaliskuuta 1999) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot.
KIRJALLINEN KYSYMYS E-0942/99

esittäjä(t): Daniel Varela Suanzes-Carpegna (PPE) komissiolle

(13. huhtikuuta 1999)

Aihe: Kanadan lainsäädäntöehdotus C-27

Kanadan viranomaiset eivät ole tähän mennessä muuttaneet kalastusta koskevaa lainsäädäntöehdotusta C-27, joka Euroopan komission mukaan ei ole kansainvälisen oikeuden mukainen. Koska kesäkuussa järjestetään EU:n ja Kanadan huippukokous, voiko komissio tiedottaa mihin toimiin se aikoo ryhtyä tätä huippukokousta silmälläpitäen, jos Kanadan viranomaiset eivät ole antaneet vastausta EU:n toistuviin pyyntöihin lainsäädäntöehdotuksen C-27 muuttamisesta?

Komission jäsenen Emma Boninonkomission puolesta antama vastaus

(7. toukokuuta 1999)

Vastaus riippuu paljolti siitä, onko hajallaan olevista kalakannoista ja laajasti vaeltavista kalakannoista vuonna 1995 tehdyn Yhdistyneiden Kansakuntien sopimuksen täytäntöönpanoa koskeva Kanadan viranomaisten lainsäädäntöehdotus C-27 käynyt läpi kaikki lainsäädäntömenettelyn vaiheet Kanadan parlamentissa ennen 17. kesäkuuta 1999 pidettävää yhteisön ja Kanadan välistä huippukokousta ja onko lainsäädäntöehdotusta muutettu kyseisen menettelyn aikana. Näistä tekijöistä riippuu, onko huippukokouksessa tarpeen tehdä uusi ilmoitus siitä, että Kanadan aluevesien ulkopuolella tapahtuvaa kalastusta koskeva lainsäädäntö, ja erityisesti lainsäädäntöehdotus C-27, huolestuttavat yhteisöä suuresti.

Jos lainsäädäntöehdotukseen C-27 ei tehdä merkittäviä muutoksia lainsäädäntömenettelyn aikana, on myös välttämätöntä tuoda esille yhteisön kanta niiltä osin, joilta Kanadan lainsäädännön ei katsota olevan kansainvälisen oikeuden mukainen. Komissio toivoo vilpittömästi, että Kanadan parlamentti löytää ratkaisun yhteisöä huolestuttaviin asioihin ja painottaa tässä yhteydessä sitä, ettei tämän tai minkään muunkaan yksittäisen asian tulisi saada vahingoittaa yhteisön ja Kanadan välisiä suhteita.
Virallinen lehti nro C 370 , 21/12/1999 s. 0133



KIRJALLINEN KYSYMYS E-0872/99 esittäjä(t): James Nicholson (PPE) komissiolle (8. huhtikuuta 1999) Aihe: Yhteisöaloite sovinnon ja rauhan saavuttamiseksi Pohjois-Irlannissa ja Irlannin raja-alueen Minkä verran rahoitusta Pohjois-Irlannille on myönnetty sovinnon ja rauhan saavuttamista Pohjois-Irlannissa ja Irlannin raja-alueen kreivikunnissa koskevan yhteisöaloitteen (PEACE) muodossa meneillään olevalla kaudella?